นักเก็งกำไรเจ็บหนัก
ระบบขัดข้องกิมเอ็งต้นเหตุคีย์เน็ตดันTOP13CAเปิดผิดปกติ500%
11 ส.ค. 2554

ระบบขัดข้องกิมเอ็งต้นเหตุคีย์เน็ตดันTOP13CAเปิดผิดปกติ500%
นักเก็งกำไรกระอัก TOP13CA ลูกค้ากิมเอ็งคีย์เน็ตระบบซื้อขายขัดข้อง กระชากราคาเปิดพุ่งปรี๊ด 9.90 บาท เตือนเลี่ยงซื้อ ATO สำหรับ DW 
การซื้อขายใบสำคัญแสดงสิทธิอนุพันธ์ (DW) วันแรกของ TOP13CA ซึ่งเป็นตัวที่ 4 ที่ออกโดย บล.เคจีไอ ในโครงการ DW รุ่นใหม่ 13 วัน ... 13 ตัว  ปรากฏว่านักลงทุนให้ความสนใจอย่างมาก เนื่องจาก 3 ตัวก่อนหน้านี้ประสบความสำเร็จทำกำไรให้นักลงทุนรายย่อยอย่างหนัก 
ก่อนเปิดตลาดลูกค้า บล.กิมเอ็ง (ประเทศไทย) คีย์คำสั่งซื้อ TOP13CA ผ่านระบบอินเทอร์เน็ตและเกิดปัญหาทางระบบ ทำให้ราคาที่คีย์ค้างโชว์ราคาเปิด (ATO) ที่ 30 สตางค์ ล่อใจนักเก็งกำไรแห่เข้าซื้อจนมีคำสั่งจำนวนมาก ดันราคาพุ่งกระฉูดขึ้นไปเปิด 9.90 บาท สูงกว่าราคาจอง 1.60 บาท ถึง 8.30 บาท หรือ 518% หลังจากนั้นราคาได้พุ่งปรี๊ดขึ้นไปสูงสุด 11 บาท ก่อนร่วงลงอย่างหนักในช่วงบ่ายต่ำสุด 5.70 บาท และเด้งมาปิดที่ 5.85 บาท มูลค่าซื้อขาย 307.31 ล้านบาท 
ทั้งนี้ หากนักลงทุนที่เข้าซื้อในราคาเปิดที่ 9.90 บาท และจำเป็นต้องกอด TOP13PA กลับบ้าน จะขาดทุนอย่างหนักถึง 40.90%
น.ส.นฤมล อาจอำนวยวิภาส ผู้ช่วยกรรมการผู้จัดการ ฝ่ายธุรกิจตราสารอนุพันธ์ KGI กล่าวว่า สาเหตุที่ทำให้ราคา TOP13CA เปิดกระโดดถึง 9.90 บาท เนื่องจากความผิดพลาดทางด้านเทคนิค โดยระบบการซื้อขายของโบรกเกอร์รายหนึ่งเกิดปัญหาราคา ATO อยู่ที่ระดับ 0.300.31 บาท ทำให้นักลงทุนแห่เข้าซื้อจนดันให้ราคาเปิดพุ่งสูงขึ้นกว่าราคาอ้างอิงซึ่งอยู่ที่ 1.60 บาท 
“DW 3 ตัวใหม่ที่ผ่านมาประสบความสำเร็จสูง ส่วน TOP13CA ราคาเปิดสูงผิดปกติเป็นเรื่องระบบคอมพิวเตอร์ ไม่ใช่ตัวสินค้า” น.ส.นฤมล กล่าว 
  นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) ยอมรับว่าการแสดงข้อมูลของบริษัทใน TOP13CA ผิดพลาด แต่ไม่ใช่เหตุผลหลักที่ทำให้ราคาเปิดกระโดดสูง ซึ่งช่วง ATO มีคำสั่งจากกิมเอ็งกว่า 9 แสนหน่วยไม่ถึง 10% จากคำสั่งทั้งหมด 10.8 ล้านหน่วย และได้อธิบายตลาดหลัก ทรัพย์แล้ว ยอมรับว่าลูกค้ากิมเอ็งได้รับความเสียหาย กำลังพิจารณาดำเนินการต่อไป 
 นายมนตรี กล่าวว่า ได้แจ้งผ่านเจ้าหน้าที่การตลาด ไม่แนะนำให้ลูกค้าส่งคำสั่ง ATO สำหรับ DW เพราะราคาเปลี่ยนได้ทุกนาที ควรใช้ ATO กับหลักทรัพย์ที่จดทะเบียนอยู่แล้ว
นายศักรินทร์ ร่วมรังษี ผู้ช่วยผู้จัดการตลาดหลักทรัพย์ กล่าวว่า ฝ่ายระบบซื้อขายอยู่ระหว่างหาข้อมูลที่ผิดพลาด ซึ่งพบว่าเป็นระบบซื้อขายที่ขัดข้องของโบรกเกอร์ 
นางเกศรา มัญชุศรี ผู้ช่วยผู้จัดการตลาดหลักทรัพย์ กล่าวว่า สาเหตุที่ราคา TOP13CA เปิดสูงน่าจะมาจาก DW 3 ตัวก่อนหน้านี้ที่ประสบความสำเร็จสูง ทำให้นักลงทุนจำนวนมากกระโจนเข้าลงทุน ส่วนความผิดพลาดของระบบซื้อขายเป็นองค์ประกอบหนึ่งเท่านั้น